秦觀文生日詩三十韻
作者：周紫芝
朝代：宋

paragraphs: 寶祚開蒼籙，炎精表赤符。
乾坤歸聖統，廊廟得真儒。
事借帷籌定，顛從漏刻扶。
兵銷九節度，儀肅五單于。
意與神明會，功知傳記無。
公師隆化道，嗣相恊神謨。
世業垂餘慶，天心究永圖。
貂冠親日月，玉座接都俞。
自可均調鼎，猶謙謝秉樞。
槐庭何日見，繡袞幾時紆。
大府連甍棟，翔鸞踵步趨。
侏離將入賀，象寄盡交孚。
光耀三台宿，喧騰百雉都。
傳呼鳯尾諾，導從火城驅。
隔坐恩由占，同朝禮固殊。
位雖仍亞保，望久在中區。
藝籍明經殿，文星照石渠。
諸生咨典故，列辟奉規摹。
往歲方平難，斯民稍避胡。
大臣俱宿德，四海盡夷塗。
効已知無敵，天應信不誣。
他年各安堵，此日記垂弧。
雲篆祈千載，霞漿賜百壺。
中人傳詔旨，東閣擁金朱。
舊物歸龍榜，歡聲徹海隅。
一門天爲喜，萬里物皆蘇。
寒士勤推轂，和春入朽株。
恩嘗蒙草木，才不補唐虞。
只有祈年頌，持爲報德珠。
苐慚床下拜，雲嶠隔江湖。